ROZHODNUTIE KOMISIE
z 19. decembra 2008,
ktorým sa povoľujú metódy klasifikácie jatočných tiel ošípaných v Dánsku
[oznámené pod číslom K(2008) 8498]
(Len znenie v dánskom jazyku je autentické
(2009/12/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3220/84 z 13. novembra 1984, ktorým sa určuje stupnica Spoločenstva pre klasifikáciu trupov z ošípaných (1), a najmä na jeho článok 5 ods. 2,
keďže:
(1)
Podľa článku 2 ods. 3 nariadenia (EHS) č. 3220/84 sa klasifikácia jatočných tiel ošípaných určuje podľa odhadovaného podielu svaloviny štatisticky preukaznými metódami hodnotenia založenými na fyzickom meraní jednej alebo viacerých anatomických častí jatočného tela ošípanej. Povolenie klasifikačných metód podlieha dodržaniu maximálnej odchýlky štatistickej chyby v posudzovaní. Táto odchýlka je vymedzená v článku 3 ods. 2 nariadenie Komisie (EHS) č. 2967/85 z 24. októbra 1985, ktorým sa ustanovujú podrobné pravidlá uplatňovania stupnice Spoločenstva na klasifikáciu jatočne opracovaných tiel ošípaných (2).
(2)
V rozhodnutí Komisie 92/469/EHS (3) sa na klasifikáciu jatočných tiel ošípaných v Dánsku povoľujú štyri metódy.
(3)
Vzhľadom na technické úpravy požiadalo Dánsko Komisiu o povolenie aktualizácie štyroch povolených metód, používania dvoch aktualizovaných metód (Autofom DK a FOM II) a predložilo výsledky a predložilo výsledky svojich pokusných pitiev v druhej časti protokolu ustanoveného v článku 3 ods. 3 nariadenia (EHS) č. 2967/85.
(4)
Na základe posúdenia tejto žiadosti sa dospelo k názoru, že podmienky na povolenie týchto klasifikačných metód sú splnené.
(5)
Nepovoľujú sa žiadne úpravy prístrojov ani klasifikačných metód, iba v prípade nového rozhodnutia Komisie prijatého na základe nadobudnutých skúseností. Z tohto dôvodu je možné zrušiť toto povolenie.
(6)
V záujme jasnosti by sa rozhodnutie 92/469/EHS malo zrušiť a nahradiť novým rozhodnutím.
(7)
Opatrenia ustanovené v tomto rozhodnutí sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO ROZHODNUTIE:
Článok 1
Podľa nariadenia (EHS) č. 3220/84 sa na klasifikáciu jatočných tiel ošípaných v Dánsku týmto povoľuje používanie týchto metód:
a)
prístroj Klassificeringscenter (KC) a s ním súvisiace metódy posudzovania podrobne opísané v časti 1 prílohy;
b)
prístroj Fat-O-Meater/Manuel Klassificering (FOM/MK) a s ním súvisiace metódy posudzovania podrobne opísané v časti 2 prílohy;
c)
prístroj Uni-Fat-O-Meater (Unifom) a s ním súvisiace metódy posudzovania, podrobne opísané v časti 3 prílohy;
d)
prístroj Fully automatic ultrasonic equipment (plne automatické ultrazvukové zariadenie) (AutoFOM 1) a s ním súvisiace metódy posudzovania, podrobne opísané v časti 4 prílohy;
e)
prístroj Updated fully automatic ultrasonic equipment (aktualizované plne automatické ultrazvukové zariadenie) (AutoFOM DK) a s ním súvisiace metódy posudzovania, podrobne opísané v časti 5 prílohy;
f)
prístroj Fat-O-Meater II (FOM II) a s ním súvisiace metódy posudzovania podrobne opísané v časti 6 prílohy.
Článok 2
Nepovoľujú sa žiadne úpravy prístrojov ani metód posudzovania.
Článok 3
Rozhodnutie 92/469/EHS sa týmto zrušuje.
Článok 4
Toto rozhodnutie je určené Dánskemu kráľovstvu.
V Bruseli 19. decembra 2008